b'\n_START_ARTICLE_\nEt blad falder til Himlen\n_START_SECTION_\nHandling\n_START_PARAGRAPH_\nJeg kunne ikke l\xc3\xa6ngere holde ud at se min far v\xc3\xa6re sp\xc3\xa6rret inde p\xc3\xa5 et plejehjem. At bes\xc3\xb8ge ham dag efter dag med min 2-\xc3\xa5rige datter, uden at han kunne huske os. At v\xc3\xa6re n\xc3\xb8dt til hver gang at fort\xc3\xa6lle ham, hvem han var og hvor han var, at mor var d\xc3\xb8d, at jeg var hans s\xc3\xb8n, som var blevet gift og havde f\xc3\xa5et et barn. Ved hvert bes\xc3\xb8g blev verden nulstillet, og vi startede forfra igen. S\xc3\xa5dan beskriver forfatteren Knud Romer den sidste tid med sin demente far. Et langtrukkent farvel, der f\xc3\xb8rst for alvor fuldbyrdes, da Knud Romer i samarbejde med komponisten Bent S\xc3\xb8rensen og DR\'s pigekor f\xc3\xa5r opf\xc3\xb8rt v\xc3\xa6rket "Et blad falder til himlen" i Tivolis koncertsal som en afsked til faren. I dokumentarfilmen af samme navn, f\xc3\xb8lger vi tilblivelsen af koncerten fra de sidste samtaler mellem Knud Romer og faren p\xc3\xa5 plejehjemmet, hans d\xc3\xb8d p\xc3\xa5 hospitalet, rydningen af barndomshjemmet i Nyk\xc3\xb8bing Falster og den fuldendte koncert i koncertsalen. Filmen "Et blad falder til himlen" handler om det universelle: at d\xc3\xb8, at blive voksen, at v\xc3\xa6re den n\xc3\xa6ste generation, der en dag skal d\xc3\xb8 - fortalt af Knud Romer.'